Tim Walz

**Timothy James Walz** (født 1964) er en amerikansk politiker, skolelærer og tidligere underoffiser i Nasjonalgarden som ble guvernør i Minnesota i 2019. Han er medlem av Det demokratiske partiet og var valgt inn i Representantenes hus fra 2007 til 2019.

Walz ble født i West Point i Nebraska. Han ble med i nasjonalgarden som 17-åring og arbeidet innen jordbruk, produksjon og som lærer etter videregående skole. Han studerte ved Chadron State College i Nebraska, flyttet til Minnesota i 1996 og tok en mastergrad ved St. Marys University i 2001. Før han ble valgt inn i kongressen underviste han i samfunnsfag og var fotballtrener ved Mankato West videregående skole.

Walz ble valgt til guvernør for Minnesota 6. november 2018. Han ble gjenvalgt i 2022. 6. august 2024 ble han valgt av Kamala Harris som visepresidentkandidat i USA.

## Oppvekst og utdanning
Timothy James Walz ble født i West Point Nebraska. Foreldrene var Darlene Rose Reiman og James F.  Walz. Begge foreldrene var katolikker og Tim Walz vokste opp med to søsken. James tjenestegjorde under Koreakrigen og arbeidet på en offentlig skole, mens Darlene var hjemmeværende men tok jobb på et aldershjem da James døde av lungekreft. 

Etter videregående valgte Tim Walz, i likhet med sin avdøde far, å arbeide innen skoleverket. Etter utdanning ved Chadron State College arbeidet han ett år som lærer i Kina. Da han kom tilbake arbeidet han i Alliance i Nebraska, der han møtte Gwen Whipple som han giftet seg med i 1994. De to flyttet til Mankato i Minnesota, Gwens hjemstat. Walz jobbet som geografilærer og fotballtrener i Mankato, og i 1999 ble fotballaget best i staten. Tim og Gwen Walz drev en tid Educational Travel Adventures som koordinerte sommer-reiser til Kina for amerikanske studenter. 

I 1995 ble Walz arrestert for fyllekjøring og mistet sertifikatet i 90 dager. Etter denne hendelsen ble han avholdsmann. 

Walz er lutheraner og har to barn født ved hjelp av kunstig befruktning. 

### Militærtjeneste

Tim Walz ble med i nasjonalgarden da han var 17 år. Hans far, James, fikk betalt for utdanningen gjennom G.I.Bill, en velferdsordning for veteraner, og han ønsket at Tim skulle få samme mulighet. Tim var utstasjonert i en rekke stater, og var opptrent til å bruke artilleri og til redningsaksjoner etter naturkatastrofer. I 1989 ble han kåret til «Citizen-Soldier of the Year» i Nebraska.

## Politisk engasjement
Walz tok i 2004 med noen elever på et valgkampmøte for George W. Bush. Der ble noen elever avhørt om sitt politiske syn etter at en  elev hadde et John Kerry klistermerke på lommeboka. Hendelsen gjorde at Walz meldte seg som frivillig til John Kerrys presidentkampanje i 2004. I 2006 valgte Walz å stille til kongressvalg og slo republikaneren Gil Gutknecht. I kongressen var han i kommitèen for veteraner, for jordbruk og for transport.  Walz markerte seg som motstander av flere tropper i Irak, for økning av minstelønnen, for stamcelleforskning og for å la Medicare forhandle medisinpriser. 

I 2008 ble Walz gjenvalgt til kongressen med 62 % av stemmene. Det samme skjedde i 2010, 2012, 2014 og 2016.

I 2018 stilte Waltz til guvernørvalg, et valg han vant. 7. januar 2019 ble han innsatt som guvernør. I 2020 uttalte han seg, som guvernør i staten, om drapet på George Floyd og sa han ønsket rettferdighet.  Opptøyene som fulgte drapet fikk president Donald Trump til å si at «When the looting starts, the shooting starts», noe Walz kalte «lite hjelpsomt». I et telefonmøte med flere guvernører roste Trump Walz for hans håndtering av opptøyene. Walz tok etter dette initiativ til nye regler for politiet i staten, noe han ikke fikk gjennomslag for i første omgang, men som ble vedtatt senere.

I 2022 ble han gjenvalgt som guvernør. I 2023 vedtok staten Minnesota en rekke nye lover, som rett på lønn ved sykdom, legalisering av cannabis, regler for abortrettigheter, strengere våpenkontroll og gratis skolemat.  I juni 2024 underskrev han Minnesota Debt Fairness Act, som gjorde det ulovlig for private helseforetak å nekte noen nødvendig behandling som følge av gjeld til slike selskaper, eller at slik gjeld automatisk overføres til ektefellen. 

I 2024 ble en -skandale rullet opp i Minnestoa, der en frivillig organisasjon, Feeding our Future,  stod bak en stor svindelen av midler relatert til Covid-19. Walz og hans administrasjon  fikk kritikk for å ha for dårlig kontroll med frivillige.

Walz har markert seg som tilhenger av retten til å bære våpen, og ble støttet av NRA i kongressvalget i 2012.  Etter Skolemassakren på Stoneman Douglas High School i 2018 tok han avstand fra NRA, og sa han ville gi all støtte han hadde fått fra NRA til en organisasjon for skadede soldater. Som guvernør har han vært for strengere våpenkontroll. 

### Visepresidentkandidat
22. juli 2024 støttet Walz Kamala Harris etter at Joe Biden trakk seg som presidentkandidat.6. august ble Walz utpekt som hennes visepresidentkandidat. Walz er kjent for å kalle republikanerne for rare: «De vil forby bøker. De vil være med inn på legekontoret».

## Referanser


## Eksterne lenker
*